১৫ বছরে বিহারে এই প্রথম কমে গেল মহিলা ভোটারের অনুপাত!

ওয়েব ডেস্ক : বিহারে ভোটার তালিকার নিবিড় সংশোধন বা এসআইআর (SIR) প্রক্রিয়ার কারণে কমে গেল মহিলা ভোটারের সংখ্যা। কমিশনের তরফে ভোটারদের যে চূড়ান্ত তালিকা তৈরি করা হয়েছে, তাতে দেখা গিয়েছে, বর্তমানে মহিলা ও পুরুষ ভোটারদের (Men And Women voters) অনুপাত ৮৯২ : ১০০০। অর্থাৎ প্রতি হাজার জন পুরুষ ভোটারদের মধ্যে মহিলা ভোটারদের সংখ্যা কমে হয়েছে ৮৯২। মূলত, বিহারে বর্তমানে মোট ভোটার সংখ্যা ৭.৪৩ কোটি। তাতে বর্তমানে পুরুষ ভোটারের সংখ্যা ৩.৯২ কোটি ও মহিলা ভোটারের সংখ্যা ৩.৫০ কোটি। তৃতীয় লিঙ্গে ভোটার বিহারে রয়েছেন ১২৭৫ জন।

২০০৫ সাল থেকে ২০১০ সাল পর্যন্ত বিহারে মহিলা ভোটারের সংখ্যা কম ছিল। তবে ২০১০ থেকে তা বাড়ছিল। ২০১৫ সালে প্রতি হাজার পুরুষ ভোটারদের মধ্যে মহিলা ভোটারের অনুপাত ছিল ৮৭৪ জন। ২০২০ সালে তা ছিল প্রতি হাজারে ৮৯৯ জন। ২০২৪ সালে লোকসভা ভোটের সময় মহিলা ভোটারের অনুপাত ছিল ৯০৭। কিন্তু ২০২৫ সালে বিহারে বিধানসভা নির্বাচনের আগে তা অনেকটা কমে এসেছে।

আরও খবর : নিরামিষের বদলে আমিষ বিরিয়ানি! রাঁচিতে রেস্তোরাঁর মালিককে গুলি

প্রসঙ্গত, ২০০৫ সাল থেকে বিহারের মুখ্যমন্ত্রী নীতীশ কুমার (Nitish Kumar)। ক্ষমতায় এসে মহিলাদের উন্নয়নে জোর দিয়েছিলেন তিনি। চালু করেছিলেন একাধিক প্রকল্পও। মনে করা হচ্ছিল এবার হয়তো বিহারে মহিলা ভোটার (Women Voter) সংখ্যা বাড়বে। কিন্তু, মহিলা ভোটারের সংখ্যা কমে এসেছে। চলতি বছর ভোটার তালিকায় নতুন মহিলা ভোটারদের হার ১৭.৯৩ শতাংশ। ২০২০ সালে তা ছিল ৫৩.৫১ শতাংশ। এসআইআর-এর পর যে খসড়া তালিকা প্রকাশ করা হয়েছিল তাতেও বাদ গিয়েছে অনেক মহিলা ভোটারের নাম। বর্তমানে বিহারে মহিলা ভোটারদের মোট সংখ্যা ৪৭.০৫ শতাংশ।

তবে এ নিয়ে বিহারের শাসকদল জেডিইউ (JDU) মনে করছে, পুরুষ ও মহিলা ভোটারদের মধ্যে অনুপাত যাই থাকুক না কেন, তার প্রভাব ভোটবাক্সে তেমন পড়বে না। আগামী ৬ ও ১১ নভেম্বর বিহারে হতে চলেছে বিধানসভা নির্বাচন। ফল প্রকাশ হবে ১৪ নভেম্বর। সেখানেই বোঝা যাবে ভোটবাক্সে পুরুষ ও মহিলা ভোটারদের মধ্যে ব্যবধান কোনও প্রভাব ফেলবে কি না।